НАРОДНА СКУПШТИНА

Одбор за правосуђе, државну

управу и локалну самоуправу

07 Број: 06-2/266-15

18. јун 2015. године

Б е о г р а д

**З А П И С Н И К**

**43. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ САМОУПРАВУ, ОДРЖАНЕ 18. ЈУНА 2015. ГОДИНЕ**

Седница је почела у 13,00 часова.

 Седници је председавао Петар Петровић, председник Одбора.

 Седници су присуствовали чланови Одбора: Биљана Савовић, Мирјана Андрић, Александар Мартиновић, Владимир Ђукановић, Живан Ђуришић, Ласло Варга и Велинка Тошић.

Седници су присуствовали заменици чланова: Светислав Вукмирица (заменик Драгана Пауновића), Бранка Јанковић (заменик Тање Томашевић Дамњановић) и Сузана Спасојевић (заменик Милетића Михајловића).

 Седници нису присуствовали чланови Одбора: Биљана Илић Стошић, Неђо Јовановић, Олгица Батић, Мехо Омеровић, Јован Марковић, Балша Божовић, нити њихови заменици.

На предлог председника Одбора утврђен је следећи

Д н е в н и р е д :

1. Разматрање Предлога закона о изменама и допунама Закона о министарствима, који је поднела Влада (број 02-1595/15, од 11. јуна 2015. године), у појединостима;
2. Разматрање Предлога одлуке о избору судије који се први пут бира на судијску функцију, коју је поднео Високи савет судства (број 02-1616/15, од 15. јуна 2015. године);
3. Разматрање Предлога за избор члана Одбора Агенције за борбу против корупције, који су поднели Заштитик грађана и Повереник за информације од јавног значаја и заштиту података о личности (број 119-283/15, од 1. априла 2015. године);
4. Разно.

Пре преласка на рад по утврђеном дневном реду усвојен је, без примедаба, записник са 42. седнице Одбора.

**Прва тачка дневног реда:** **Разматрање** **Предлога закона о** **изменама и допунама Закона о министарствима у појединостима**

Одбор је одлучио да, на основу члана 156. став 3. Пословника Народне скупштине, поднесе следећи

И З В Е Ш Т А Ј

Одбор је, у складу са чланом 164. став 1. Пословника Народне скупштине, размотрио амандман који је на члан 4. Предлога закона о изменама и допунама Закона о министарствима поднео народни посланик Јанко Веселиновић.

Одбор је одлучио да предложи Народној скупштини да **одбије** овај амандман.

За известиоца Одбора на седници Народне скупштине одређен је Петар Петровић, председник Одбора.

**Друга тачка дневног реда:** **Разматрање** **Предлога одлуке о избору судије који се први пут бира на судијску функцију**

Предлог одлуке Високог савета судства образложио је председник Одбора, као члан Високог савета судства. Ово с обзиром на то да члан Високог савета судства Мирјана Ивић, која је одређена за представника предлагача, због обавеза није могла да присуствује седници Одбора која је са 9,00 часова, због недостатак кворума, одложена на 13,00 часова.

Одбор је одлучио да, на основу чл. 51. и 201. Пословника Народне скупштине, поднесе следећи

И З В Е Ш Т А Ј

Одбор за правосуђе, државну управу и локалну самоуправу је констатовао да је Предлог одлуке о избору судијe који се први пут бира на судијску функцију Високи савет судства поднео као овлашћени предлагач, у складу са чланом 50. став 4. Закона о судијама.

Одбор је одлучио да предложи Народној скупштини да прихвати Предлог одлуке о избору судијe који се први пут бира на судијску функцију.

За известиоца Одбора на седници Народне скупштине одређен је Петар Петровић, председник Одбора.

**Трећа тачка дневног реда:** **Разматрање** **Предлога за избор члана Одбора Агенције за борбу против корупције**

Председник Одбора је, у уводном излагању, подсетио чланове Одбора да су Заштитник грађана и Повереник за информације од јавног значаја, који су предложили Виду Петровић Шкеро за члана Одбора Агенције за борбу против корупције, поднели предлог за избор члана тог одбора као овлашћени предлагачи у складу са чланом 9. став 2. тачка 6) Закона о Агенцији за борбу против корупције, с обзиром на то да је члан Одбора Агенције Бранко Лубарда,изабран на њихов предлог, поднео оставку.

Поводом овог предлога за избор члана Одбора Агенције за борбу против корупције Владимир Ђукановић је предложио да се Одбор о предлогу не изјашњава на овој седници, док се не провери информација да је Агенција за борбу против корупције 2011. године Види Петровић Шкеро, због непријављивања имовине, изрекла меру због повреде Закона о Агенцији за борбу против корупције меру.

Петар Петровић је изнео запажање да се избором и другог судије Врховног суда, односно Врховног касационог суда у пензији за члана Одбора Агенције, с обзиром да је један судија у пензији већ изабран на предлог Врховног касационог суда као овлашћеног предлагача, може стећи неповољан утисак да се ради о преласку судија са једне функције на другу. Изнео је, такође, да и сам има сазнања да је против предложеног кандидата Агенција за борбу против корупције изрекла меру због непријављивања имовине.

 Одбор је закључио да, пре него што поднесе извештај Народној скупштини, од Агенције за борбу против корупције затражи обавештење о томе да ли је Види Петровић Шкеро, судији Врховног касационог суда у пензији, на основу одредаба Закона о Агенцији за борбу против корупције изречена мера која се изриче функционеру због повреде тог закона.

**Четврта тачка дневног реда: Разно**

У оквиру ове тачке дневног реда није било предлога, ни питања.

Седница је завршена у 13,15 часова.

СЕКРЕТАР ПРЕДСЕДНИК

 Љиљана Милетић Живковић Петар Петровић